Som lærer gennem 37 år i Den danske Folkeskole og farmor til dreng, der går på Vesterbakkeskolen, bliver jeg nødt til at give min mening til kende.

År efter år efter år har politikerne brugt salamimetoden, hvor vi lærere og pædagoger har skullet løbe stærkere for hele tiden at sørge for, at Danmarks guld har fået de bedste muligheder for deres videre færden i livet.

Denne gang er det ikke salamimetoden. Denne gang skæres der HELT ind til benet, hvor alt for mange svage elever i den grad får rykket deres fundament helt væk, og det gør deres forældre, deres søskende og mig, som den nærmeste familie også.

Sådanne familier er i forvejen ramt hårdt, da der skal mange ekstra resurser til for at få et handicappet barn til at fungere godt i det daglige.

Desuden kan jeg da også lige tilføje, at det jo desværre ikke kun er de svage unge, der skal ’betale’. Det er jo også de ældre. Og det er jeg ligeledes meget ked af, da jeg er en 1944 årgang.

Jeg ønsker mig, at der snart sættes fokus på MENNESKET I RANDERS - i stedet for prestigeprojekter.